Η **Αθλητική Ένωση Αμπελοκήπων Δράμας** είναι ποδοσφαιρικός σύλλογος που εδρεύει στη συνοικία των Αμπελοκήπων στην πόλη της Δράμας. Έχει επίσημο έτος ίδρυσης το 1976 και χρώματα το κίτρινο και το μαύρο.

Ανήκει στην Ε.Π.Σ. Δράμας και αποτελεί μια από τις δυνάμεις του Δραμινού ποδοσφαίρου, με μεγαλύτερη διάκριση την παρουσία της στην Γ' Εθνική και Δ΄ Εθνική, όπου συνολικά μετράει 6 συμμετοχές.

Ιστορικό
--------

Η «Αθλητική Ένωση Αμπελοκήπων» ιδρύθηκε το 1976 στην ομώνυμη συνοικία στην πόλη της Δράμας. Εντάχθηκε στην Ε.Π.Σ. Δράμας, ξεκινώντας την επίσημη αγωνιστική της δράση και το 1982 πανηγύρισε την άνοδο στην κορυφαία κατηγορία της Ε.Π.Σ. Δράμας, κατακτώντας το πρωτάθλημα Β΄ Κατηγορίας. Τα επόμενα χρόνια είχε πρωταγωνιστικό ρόλο στην Α΄ Κατηγορία και την περίοδο 1987-88 κατέκτησε το πρωτάθλημα και προκρίθηκε στους αγώνες μπαράζ ανόδου, μέσω των οποίων και εξασφάλισε την άνοδο στην Δ΄ Εθνική κατηγορία.

Στην Δ΄ Εθνική παρέμεινε για 4 σεζόν, από το 1988-89 μέχρι και το 1991-92, όποτε και υποβιβάστηκε επιστρέφοντας πάλι στα τοπικά πρωταθλήματα. Επίσης, τη σεζόν 1989-90 κατέκτησε για πρώτη φορά το κύπελλο Ε.Π.Σ. Δράμας και μοναδική έως σήμερα. Τη σεζόν 1992-93 κατέλαβε την 4η θέση στην Α΄ κατηγορία, στην οποία παρέμεινε μέχρι και τη σεζόν 1996-97 που υποβιβάστηκε, για να βρεθεί τη σεζόν 1998-99 και στη Γ΄ κατηγορία του τοπικού πρωταθλήματος, ξεκινώντας τα πέτρινα χρόνια του συλλόγου.

Το 2002-03 η Α.Ε. Αμπελοκήπων θα επανέλθει στην Β΄ κατηγορία και μόλις την πρώτη της χρονιά καταφέρνει να πάρει την 3η θέση που την οδήγησε στην Α΄ Κατηγορία μετά από 6 χρόνια απουσίας, για να υποβιβαστεί και πάλι μετά από 3 χρόνια. Το 2006-07 κατέκτησε ξανά το πρωτάθλημα στην Β΄ κατηγορία και θα επανέλθει μετά από ένα χρόνο, για να συνεχίσει να έχει παρουσίες στην Α΄ κατηγορία μέχρι και τη σεζόν 2010-11 όπου κατέκτησε για δεύτερη φορά στην ιστορία της το πρωτάθλημα μετά από 24 χρόνια και την άνοδο στην Δ΄ Εθνική.

Στην Δ΄ Εθνική τα πράγματα δεν πήγαν όπως τα είχαν σχεδιάσει οι διοικούντες της ομάδας και μετά από μερικά ατυχή αποτελέσματα η ομάδα αποσύρεται από το πρωτάθλημα της περιόδου 2011-12 για να επιστρέψει και πάλι στα τοπικά πρωταθλήματα την επόμενη χρονιά. Τη σεζόν 2013-14 η ομάδα δεν θα καταφέρει να σωθεί και έτσι θα υποβιβαστεί στην Β’ κατηγορία. Την επόμενη χρόνια, 2014-15, κατέκτησε αήττητη το πρωτάθλημα του 1ου ομίλου της Β΄ κατηγορίας αλλά τερματίζοντας στην 4η θέση της τελικής φάσης παρέμεινε στην κατηγορία.

Τη σεζόν 2016-17 κέρδισε την επάνοδο στην Α΄ Ε.Π.Σ. Δράμας και την επόμενη σώθηκε κυριολεκτικά την τελευταία αγωνιστική νικώντας με 3-1 την Δόξα Πετρούσας, υπό την τεχνική ηγεσία του Γιάννη Ιωαννίδη, ο οποίος στα μέσα της σεζόν αντικατέστησε τον Βασίλη Σαρακασίδη. Τη σεζόν 2018-19 η Α.Ε. Αμπελοκήπων κυνηγούσε για μεγάλο χρονικό διάστημα τον Πανδραμαϊκό στη διεκδίκηση του πρωταθλήματος, καταλαμβάνοντας εν τέλει την 4η θέση. Την σεζόν 2019-20 οι Αμπελόκηποι βρίσκονταν αήττητοι στην 1η θέση της βαθμολογίας, 7 αγωνιστικές πριν την λήξη του πρωταθλήματος και 8 βαθμούς διαφορά απο την 2η ΔΟΞΑ Βώλακα. Παρόλα αυτά, εξαιτίας της πανδημίας του κορονοϊού, το πρωτάθλημα έληξε και η ομάδα πανηγύρισε την άνοδο στην Γ' Εθνική. Στις 17 Ιουνίου, έπειτα από κλήρωση μεταξύ της ομάδας της Α.Ε. Αμπελοκήπων και του Α.Ο. Πανδραμαϊκού, οι "κιτρινόμαυροι" κατέκτησαν και το κύπελλο και ανακηρύχθηκαν νταμπλούχοι. Την επόμενη χρονιά αγωνίστηκε στην Γ' Εθνική, εκεί όπου τερμάτισε στην 13η θέση με 17 βαθμούς (5 νίκες, 2 ισοπαλίες, 8 ήττες) και υποβιβάστηκε στα τοπικά πρωταθλήματα

Παρουσία στην Δ΄ Εθνική
-----------------------

|  |  |
| --- | --- |
| Περίοδος | Βαθμολογική θέση |
| 1988-1989 | 2ος όμιλος, 18η από 18 |
| 1989-1990 | 1ος όμιλος, 16η από 19 |
| 1990-1991 | 1ος όμιλος, 16η από 22 |
| 1991-1992 | 12ος όμιλος, 14η από 19 |
| 2011-2012 | Αποχώρηση |

Τίτλοι και διακρίσεις
---------------------

* Πρωταθλήτρια Α΄ Κατηγορίας Ε.Π.Σ. Δράμας: 1987-88, 2010-11, 2019-20
* Κυπελλούχος Ε.Π.Σ. Δράμας: 1989-90, 2019-20
* Πρωταθλήτρια Β΄ Κατηγορίας Ε.Π.Σ. Δράμας: 1981-82

Παραπομπές
----------

1. ↑  ΠΙΝΑΚΑΣ ΚΥΠΕΛΛΟΥΧΩΝ ΟΜΑΔΩΝ - ΚΥΠΕΛΛΟ Ν. ΔΡΑΜΑΣ ΠΟΔΟΣΦΑΙΡΟΥ
2. ↑  Ιστορική αναδρομή της Α.Ε. Αμπελοκήπων xronikadramas.gr
3. ↑  Αποσύρεται η ΑΕ Αμπελοκήπων από το πρωτάθλημα onsports.gr
4. ↑  ΑΦΙΕΡΩΜΑ: ΑΕ ΑΜΠΕΛΟΚΗΠΩΝ-Κέρδισε την αναγνώριση των αντιπάλων αλλά υποβιβάστηκε στη Β’ κατηγορία sportdrama.gr
5. ↑  «ΒΑΘΜΟΛΟΓΙΕΣ Ε.Π.Σ. ΔΡΑΜΑΣ 2014-2015» (PDF). Αρχειοθετήθηκε από το πρωτότυπο (PDF) στις 10 Οκτωβρίου 2020. Ανακτήθηκε στις 14 Απριλίου 2020.
6. ↑  ΑΕ Αμπελοκήπων – Δόξα Πετρούσας 3-1 sportdrama.gr
7. ↑  Ιστορική αναδρομή της Α.Ε. Αμπελοκήπων xronikadramas.gr
8. ↑  «Γ' Εθνική 15η Αγωνιστική | Υποβιβάστηκε η ΑΕ Αμπελοκήπων | Αποτελέσματα και Βαθμολογία». *Dramasport*. 6 Ιουνίου 2021. Ανακτήθηκε στις 6 Ιουνίου 2021.